
Sammendrag: Hensikten med denne undersøkelsen er å utforske medspillerkunnskap (team 
member knowledge) på elitenivå i lagballspill - teoretisk forankret i felles mentale modeller. 
Medspillerkunnskapen er teamspesifikk og ikke en type kunnskap som spilleren kan transpor- 
tere med seg fra lag til lag. Eksisterende forskningslitteratur forteller svært lite om spillernes 
kunnskap om medspillere og betydningen av denne i spillet. Følgende forskningsspørsmål 
skal derfor belyses: Hvordan beskriver elitespillere sin kjennskap til medspillere? Hvordan 
opplever spillerne at kunnskap om medspillere utvikles? Undersøkelsen følger et ideografisk 
forskningsdesign, og det empiriske materialet består av intervjuer med fire elitespillere i fotball 
og håndball. Analysen viser at sterke og svake sider, preferanser og prediksjon, kompenserende 
atferd samt medspillers valør fremstår som tema som utdyper medspillerkunnskapen. Spiller- 
nes opplevelse av utvikling av medspillerkunnskap indikerer at dette følger implisitte lærings- 
baner. Resultatene fra den foreliggende spillerundersøkelsen understøtter betydningen av 
medspillerkunnskap i håndball og fotball på elitenivå. Trenere og spillere bør derfor reflektere 
over hvordan den skal fremmes. 


Nøkkelord: gruppedynamikk, teamkognisjon, koordinering, eliteprestasjoner 


Abstract: The purpose of this inquiry is to explore team member knowledge among elite play- 
ers in team ballgames - theoretically anchored in shared mental models. Team member knowl- 
edge is team specific and not a type of knowledge that players can transport from team to team. 
Current research literature has only to a limited extent been concerned about team member 
knowledge and the importance of this in team ball games. The following research questions 
will therefore be addressed in the present study: How do elite players describe their knowl- 
edge of co-players? How do players experience the knowledge development of co-players? 
The inquiry follows an ideographic research design, and the empirical material consists of 
interviews with four elite players in football and team handball. The analysis reveals that the 
following themes elaborate team member knowledge: Strengths and weaknesses, preferences 
and predictions, compensatory behavior and co-players’ value. The players’ experience of the 
development of team member knowledge indicates primarily implicit learning trajectories. 

The findings from the present study support the idea that team member knowledge is an 
important feature in handball and soccer elite teams. Coaches and players should therefore 
reflect on how this knowledge should be promoted. 


Keywords: group dynamics, team cognition, coordination, elite performance 


Introduksjon 


Enkle generaliseringer, som for eksempel «folk er ikke til 4 stole pa», er 
forestillinger som kan prege var atferd i mote med nye mennesker. De kal- 
les gjerne mentale modeller, og nar de er aktive, pavirker de hvordan vi 
oppfatter, tolker og handler. Eksperter innenfor ulike omrader har som 
regel hensiktsmessige mentale modeller 4 arbeide ut ifra, og vi kan forsta 
dem som relativt spesifikke mentale systemrepresentasjoner av virkelighe- 
ten - slik den fortoner seg for personen. Nar det gjelder elitelag i ballspill, 
handler det ikke bare om den enkelte spillers modeller for hvordan laget 
skal spille, men også om spillerne i laget har utviklet en felles oppfatning av 
samhandlingen på banen. Å utvikle økt grad av felles forståelse blant med- 
lemmene står sentralt i alle nyere teorier om utvikling av teamprestasjoner 
(Salas et al., 2015), og i faglitteraturen brukes gjerne begrepet felles mentale 
modeller om denne delte teamforståelsen (ibid.). Cannon-Bowers, Salas og 
Converse (1993) definerer felles mentale modeller som: 


«knowledge structures held by members of a team which enable them to form 
accurate explanations and expectations for the task, and, in turn, to coordinate 
their actions and adapt their behavior to the demands of the task and other team 
members» (ibid., s. 229). 


Ifølge Fiore, Salas og Cannon-Bowers (2001) er grunnlaget i teorien 
om felles mentale modeller at effektive team sømløst integrerer individu- 
ell atferd, slik at den fasiliterer samhandlingen i laget. Slike felles mentale 
modeller, som all hovedsak er undersøkt i militære team, akuttavdelinger 
på sykehus og i luftfart (cockpit crew), har vist seg å være betydnings- 
fulle for teamprestasjon (DeChurch & Mesmer-Magnus, 2010). Det 
handler om at medlemmene har lik forståelse av det systemet de arbeider 
innenfor, rammebetingelsene, oppgavene som skal løses, samt styrke og 
svakheter hos de andre medlemmene. I et lagballspill hjelper en felles 
mental modell den enkelte spiller til å forstå situasjoner som oppstår, 

slik at vedkommende kan velge et hensiktsmessig handlingsforløp ut fra 
sin persepsjon av omgivelsene (Reimer, Park, & Hinsz, 2006; Rouse & 
Morris, 1986; Salmon et al., 2008). Slike mentale modeller åpner for visu- 
elle bilder som lar individet forstå, forklare og forutsi lagets tilstand og 
formål i nåtid og fremtid (Langan-Fox, Wirth, Code, Langfield-Smith, & 
Wirth, 2001; Langan-Fox, Anglim, & Wilson, 2004). Nyere undersøkel- 
ser har vist at ballspillgrupper på elitenivå har utviklet hensiktsmessige 
felles modeller for hvordan både forsvars- og angrepsspillet skal utfø- 
res (Giske, Rodahl, & Høigaard, 2015). Overtallsspill i håndball i angrep 
er for eksempel ofte basert på kollektive samhandlingsmønster hvor 
bevegelser og ballbaner er innarbeidet. Slike mønster er et uttrykk for 
at spillet styres etter felles modeller, der det handler om hvordan laget 
koordinerer og synkroniserer individuelle handlinger for å løse oppgaver 
som laget som helhet står overfor. Denne samhandlingskunnskapen gir 
spilleren mulighet til å forutse spillerhandlingene til de andre i teamet. 
En veldig enkel del av en felles modell for herrelandslaget i fotball under 
Egil «Drillo» Olsens første periode som trener var at det skulle slås en 
lang pasning etter en stottepasning". En slik modell gir en klar instruks — 
eller et handlingsimperativ - om hva du skal gjøre når du mottar en 
støttepasning, og i tillegg gir den informasjon til medspillerne om hva 
de kan forvente hvis det blir slått en støttepasning. Denne kunnskapen 
vil med andre ord gi hele laget et fortrinn overfor en motstander, fordi 
man vet hva som mest sannsynlig kommer til å skje når det blir slått en 
støttepasning. 

Det er verdt å merke seg at manglende samhandling, med påfølgende 
mangelfull eller negativ kommunikasjon, kjennetegner lag som opplever 
en kollektiv kollaps (Apitzsch, 2009). 

I både håndball og ishockey har elitelagene felles angrepsmønster som 
innarbeides under trening, og treneren gir spillerne feedback i lys av syn- 
kroniserte handlingsmønster eller felles modeller for samhandling (Giske 
et al., 2015). Intervjuundersøkelser av elitetrenere i håndball og fotball 
tyder også på at trening organiseres med tanke på hyppige repetisjoner 


1 En støttepasning kan slås bakover eller skrått mot siden, og pasningen slås for å unngå at mot- 
standeren takler og vinner ballen når du er feilvendt, dvs. at spilleren som slår pasningen, har 
ryggen mot motstanderens mål. 

av samhandlingsmønster (Giske, Gjerde, Gaard, Hoigaard, & Johansen, 
2018). En slik praksis beror på en antakelse om at trenere opplever at det 
er hensiktsmessig at individuelle handlingsvalg automatiseres i et felles, 
koordinert handlingsmønster. 

Et felles samhandlingsmonster skaper en indre? forutsigbarhet i laget 
med tydelige forventninger til hva som skal skje. Læringen av felles 
modeller er trolig delvis eksplisitt - fordi det blant annet handler om 
å forstå egen og andres rolle i spillet. I tillegg foreslår Endsley (1995) at 
gjentatte erfaringer i et miljø (dvs. spillet på trening og kamp) gjør det 
mulig å utvikle forventninger om fremtidige hendelser. Endsley (1995) 
introduserer en umiddelbar mønstergjenkjennende mekanisme som 
fundamental for å utvikle det han betegner som «situational awareness», 
eller situasjonsoppfatning. Ifølge Klein (2009) handler dette om at umid- 
delbart etter at situasjonen er bedømt (situational assessment), vil den 
mest hensiktsmessige handlingen fremtre uten bevisste overveielser. 
Dette betyr at å bedømme situasjonen og hente informasjon om hva du 
skal gjøre, er en del av denne samme prosessen, og utgjør et fenomen som 
Klein (2009) betegner som «recognition-primed decision-making». Salas 
med kolleger (1994) argumenterer for at felles mentale modeller gjør det 
mulig for medspillere å bedømme situasjonen relativt likt, og at dette 
beror på en felles forståelse av holdepunkter, handlingssekvenser, lagres- 
surser og lik oppfatning av hva som er passende fremgangsmåte for å løse 
oppgaven. I et eliteteam vil en felles fortolkning av situasjonen, eller en 
overlapp mellom den enkelte spillers situasjonsoppfatning, bli en nød- 
vendig forutsetning for koordinert samhandling (Endsley, 1995; Salas et 
al., 1994). Wilson og kolleger (2007) hevder at et effektivt teamsamarbeid 
er vesentlig når man skal koordinere sine handlinger med andres, og 
når teammedlemmer er gjensidig avhengige av hverandre. Dette gjelder 
spesielt når medlemmer av teamet befinner seg i situasjoner som kan 
betraktes som kaotiske eller tvetydige. Slike situasjoner inntreffer ofte i 
håndball- og fotballkamper. 


2 Det understrekes at felles mentale modeller eller felles koordinerte handlingsmønster i eget lag 
også kan skape en ytre forutsigbarhet som motstandere kan utnytte. Ofte ønsker elitelag å frem- 
stå som uforutsigbare for motstanderen og mest mulig forutsigbare for egne spillere. 

Cannon-Bowers og Salas (2001) kategoriserer innholdet i det som utgjør 
teamets felles mentale modeller, i oppgavespesifikk kunnskap, oppgavere- 
latert kunnskap og medspillerkunnskap (team member knowledge). Delt 
oppgavespesifikk og oppgaverelatert kunnskap handler om teammed- 
lemmenes kompatible forventninger til oppgaven(e) som skal løses, og 
skilles fra hverandre med utgangspunkt i hvor generiske (strekker seg 
over flere oppgaver) eller bestemte forventningene er med tanke på hvor- 
dan én kollektiv oppgave skal løses. Deakin og Cobleys (2003) case-stu- 
die av volleyballag viste at trenere vektla motstanderspesifikk taktisk 
instruksjon. Reimer og kolleger (2006) argumenterer for at analyser av 
motstanderes spill kan skape grunnlaget for en felles oppgavespesifikk 
modell som kan brukes til å forberede kollektive handlingsmønster mot 
én spesifikk motstander. Oppgaverelatert kunnskap handler om hvor- 
dan laget vanligvis spiller, uavhengig av motstander. Oppstår det f.eks. 
et numerisk overtall i angrep (tre angripere mot to forsvarere) løses dette 
på en bestemt måte, og hvilken motstander man møter, spiller mindre 
rolle. I hvilken grad trenere tilpasser det kollektive spillet til spesifikke 
motstandere eller baserer seg mer på generell oppgaverelatert kunnskap, 
vil variere. Det vil i stor grad bero på trenerens grunnleggende antakelse 
om hva som er mest effektivt for laget. 

Både de oppgavespesifikke og de oppgaverelatert utfordringene som 
spillerne skal løse underveis i spillet, klargjøres ved å tildele spillerne 
roller. Skal man oppnå koordinerte og synkroniserte kollektive hand- 
lingsmønster, må man etablere gjensidige rolleforventninger knyttet til 
hvordan oppgavene i spillet skal løses i gitte situasjoner. 

Imidlertid er ikke denne oppgavekunnskapen tilstrekkelig for å 
prestere optimalt, fordi forventningene til medspillernes handlinger også 
vil bero på kvalitetene til spilleren som fyller rollen. Kunnskap om «team 
members» - eller medspillerkunnskap - handler om at spillerne også ma 
forstå hverandre, dvs. ha kunnskap om hverandres preferanser, styrker, 
svakheter og tendenser for å maksimere prestasjonen (Cannon-Bowers & 
Salas, 2001). Å etablere en slik felles kunnskap om hverandre fremmer 
oppgaveutførelsen og hjelper spillerne til å kompensere for hverandre 
og predikere hverandres handlinger. Med andre ord betyr dette at spil- 
lerne blir bedre kjent med hverandre og dermed bedre i stand til å kunne 

tilpasse sin atferd i samsvar med hva de forventer fra medspillere. Det 
kan for eksempel være at innleggene til spissen må legges høyt fordi hun 
er sterk i hodedueller, og i håndball vil kunnskapen til en midtback (play- 
maker) om en skytters behov for høy fart for å kunne skape gode mål- 
sjanser være vesentlig for et effektivt samspill. For å forstå samhandling 
er det derfor vesentlig å ha kunnskap om hvordan spillere tilpasser sine 
handlinger med utgangspunkt i både kravene i oppgaven(e) og kunnskap 
om f.eks. medspilleres styrker og svakheter. 

Denne medspillerkunnskapen er teamspesifikk, og er ikke noe spille- 
ren umiddelbart kan transportere med seg fra lag til lag. Mer oppgavere- 
latert kunnskap knyttet til bestemte spillerroller kan spilleren trolig kan 
ta med seg fra lag til lag, og den handler om at spillere har en mer generell 
forståelse av hva de skal gjøre i gitte roller (Reimer et al., 2006). Betydnin- 
gen av kunnskap om medspillere fremheves av den legendariske Man- 
chester United-manageren sir Alex Ferguson: «The essence of a good team 
is recognising the qualities of each other, and the weaknesses of each other 
too» (Carson, 2013, $. 115). Medspillerkunnskap har ifølge fotballtreneren 
(ogsa tidligere Manchester United-manager) Louis van Gaal ogsa en verdi 
med tanke pa utvikling av felles mentale modeller, og han argumenterer 
for at dette er et viktig grunnlag for resultatutvikling: 


In soccer, everything depends on the team aspect. It is therefore important that 
each player knows what the others can and cant do. You have to discover each 
others skills, and this automatically leads to a good mutual understanding, which 
is the basis for the result (Kormelink & Seeverens, 1997, s. 3). 


Giske med kolleger har i tidligere arbeider fokusert pa sammenhengen 
mellom felles mentale modeller og rolleforventninger (Giske et al., 2015; 
Giske, Rodahl, Haugen, & Høigaard, 2017), deriblant i et upublisert arbeid 
som viser hvordan elitetrenere forsøker å etablere og videreutvikle slike fel- 
les mentale modeller i treningsarbeidet (Giske et al., 2018). Den foreliggende 
forskningslitteraturen forteller imidlertid svært lite om spilleres kjennskap 
til medspillere og den opplevde betydningen av denne kunnskapen. 

Denne artikkelen har derfor til hensikt å utforske medspillerkunnskap 
på elitenivå i lagballspill, forankret teoretisk i begrepet felles mentale 
modeller. Følgende forskningsspørsmål skal belyses: 

Hvordan beskriver elitespillere sin kjennskap til medspillere? 


Hvordan opplever elitespillere at kunnskap om medspillere utvikles? 


Metode 


Elitelag og toppidrett kan studeres som ekstreme caser, og en slik meto- 
disk innfallsvinkel følger vanligvis en ideografisk tilnærming (Robson, 
1993). Innenfor idrettspsykologien er dette et anbefalt forskningsperspek- 
tiv for å samle unik kunnskap om eliteidrett (Martens, 1987; Vealey, 1994). 
Vanligvis benytter et ideografisk forskningsdesign kvalitative innfalls- 
vinkler. Ifølge Holloway og Todres (2003) er imidlertid kvalitative til- 
nærminger svært mangfoldige, komplekse og nyanserte. Braun og Clarke 
(2006) argumenterer for at kvalitative undersøkelser kan grupperes mer 
induktivt «bottom up» eller mer teoretisk «top down» — basert på tema 
eller mønster i datamaterialet. En mer teoribasert tilnærming ble vurdert 
som mer formålstjenlig, og datamaterialet er tolket utover det semantiske 
innholdet. 

Datakorpus består av intervjuer med fire elitespillere i fotball og 
håndball, og analysen fokuserer på medspillerkunnskap som er teore- 
tisk forankret i felles mentale modeller. Undersøkelsen er godkjent av 
NSD, og prosedyrene er i tråd med de etiske standardene til Universitet 
i Stavanger. 


Deltakere 


To fotballspillere fra en eliteklubb ble valgt ut - én eldre og mer erfaren 
spiller og én yngre spiller. En av spillerne har erfaring fra yngre landslag, 
og samlet har de i sesongen 2016 og 2017 spilt totalt 81 kamper for laget. 

To håndballspillere med lang erfaring ble valgt ut - én kvinnelig og én 
mannlig spiller. Begge er bakspillere og kan spille både back og midtback. 
Én av dem har landslagserfaring. Alle de fire spillerne er profilerte på de 
respektive klubbenes nettsider, og ved å gi flere opplysninger vil identite- 
ten deres kunne avsløres. Av forskningsetiske grunner gis det derfor ikke 
flere opplysninger om intervjuobjektene. 

Framgangsmate 

En innledende telefonsamtale ble gjennomfort for a avklare om spil- 
lerne var villige til 4 delta. Etter avklaringen ble det avtalt motetid og 
møtested med utgangspunkt i respondentenes ønsker. Intervjuene ble 
gjennomfort i komfortable og uforstyrrede omgivelser, og startet med 
en presentasjon av undersøkelsen, der spillerne ble opplyst om at den 
handlet om medspillerkunnskap i lagspill på elitenivå. Det ble spurt om 
tillatelse til å bruke lydbåndopptaker og transkribere intervjuene, noe 
alle deltakerne stilte seg positive til. De ble også informert om at de som 
intervjuobjekter ville anonymiseres, og at de kunne få tilgang til å lese 
den transkriberte versjonen av intervjuet (eventuelt kommentere og jus- 
tere utsagn) når de måtte ønske det. Videre ble utforskende spørsmål 
brukt for å studere all ny informasjon knyttet til medspillerkunnskap 
(Patton, 2002). 


Instrument 


Intervjuplanene er forankret i tidligere litteratur som har undersøkt 
felles mentale modeller knyttet opp mot teamprestasjoner (Cannon- 
Bowers et al., 1993; Cannon-Bowers & Bowers, 2006; Eccles & Tenen- 
baum, 2004; Giske et al., 2015; Reimer et al., 2006; Ward & Eccles, 2006). 
Til tross for denne teoretiske forankringen har undersøkelsen en eksplo- 
rerende karakter og inneholder tre overordnede tema: 1) rolleforståelse, 
2) medspillerkunnskap og 3) utvikling av medspillerkunnskap. Basert på 
intervjuplanen ble spillerne eksponert for generelle «prober» eller mer 
vurderende spørsmål underveis i intervjusamtalene, som for eksem- 
pel: «Tenker du styrke og svakheter hos medspiller i rollene, eller mer 
generelt?» 

Tracy (2010) fremhever at god kvalitativ forskning dveler under over- 
flaten for å kunne bringe frem kunnskap som er antatt eller implisitt. 
For å ivareta dette ble de foreslåtte retningslinjene av Rubin og Rubin 
(1995) fulgt, dvs. at det ble stilt utforskende spørsmål knyttet til temaene, 
som for eksempel dette: «Spiller X og spiller Y har samme rolle i laget — 
hvordan opplever du å spille sammen med forskjellige spillere i samme 
rolle?» Spørsmålene ble stilt for å identifisere, nyansere og beskrive ulike 

aspekter ved medspillerkunnskap som ble løftet frem av respondentene 
under intervjuet. 


Analyse 

I lys av det konseptuelle begrepsapparatet i felles mentale modeller, eller 
det som Miles, Huberman og Saldana (2014) betegner som «kartet», 
er «terrenget» medspillerkunnskap utforsket i lys av fire overordnede 
temaer: sterke og svake sider, preferanser og prediksjon, medspillers valør 
samt utvikling av medspillerkunnskap. I hvilken grad et tema er betraktet 
som «keyness», er ifølge Braun og Clark (2006) relatert til om de dekker 
noe vesentlig ut fra forskningsspørsmålene. Temautvelgelsen er basert på 
forskergruppens beslutninger knyttet til opplevd relevans overfor de to 
problemstillingene. En slik praksis synes å være i overensstemmelse med 
Braun og Clarke (2006), som vektlegger den aktive rollen forskeren spil- 
ler med tanke på å identifisere mønster/tema, og selektere hvilke som er 
mest relevante å rapportere. I første ledd ble en kvalitativ innholdsana- 
lyse (Morgan, 1993) gjennomført ved at materialet ble hørt flere ganger og 
sentrale utsagn transkribert. 

Et mer teoretisk eller analytisk forskningsfokus vil som oftest ikke gi 
så omfangsrike beskrivelser, og analysen vil gjerne være mer detaljert 
på noen aspekter ved dataene (Braun & Clark, 2006). Dette er et forhold 
som forklarer lengden på de fire intervjuene, som varte mellom 35 og 60 
minutter. 


Resultater og diskusjon 


Hensikten med denne undersøkelsen var å utforske medspillerkunnskap 
i lys av begrepet felles mentale modeller. Ifølge Cannon-Bowers og Salas 
(2001) er den type kunnskap teamspesifikk og omhandler kjennskap til 
sterke sider, svakheter, preferanser og tendenser. Dette er kontekstuell 
kunnskap som spilleren ikke kan flytte med seg til andre lag, og når den 
deles, fremmes lagets ytelse ved at spillerne er bedre i stand til å forutsi 
hverandres handlinger, og den gir også spillerne mulighet til å kompen- 
sere for hverandre (Cannon-Bowers & Salas, 2001). 


171 


KAPITTEL 8 


Medspilleres sterke og svake sider 


I litteraturen fremheves rolleklarhet som en viktig forutsetning for effek- 
tiv samhandling i lagballspill på elitenivå (Giske et al., 2015). Vanligvis 
tenker vi oss at det er treneren som relativt uavhengig bestemmer hvil- 
ken spiller som skal bekle rollen, klargjør de grunnleggende bevegelsene 
i angitte rom og prioriterte handlingsvalg med ball, eller det som Collins 
og Collins (2011) refererer til som coachens masterplan. Det handler om 
å etablere tydelige forventninger til spesifikke handlinger i gitte spille- 
situasjoner, og forutsetter at både spilleren selv og medspillerne vet hva 
som mest sannsynlig kommer til å skje, eller hvordan laget ønsker å løse 
en gitt oppgave. Utsagn fra spillerne tyder imidlertid på at disse forvent- 
ningene ikke bare er knyttet til oppgaven og rollen, men også til en unik 
spesifikk kunnskap om medspilleres svakheter og styrker. 


Du vet at spiller X (spiss) er fantastisk god med ball i beina, så til han kan du spille 
harde pasninger, så kan han holde på han (ballen), så kan jeg stikke igjen, men 
hvis du spiller Y (spiss), så er ikke han så komfortabel med det, så da må du hele 
veien sørge for å være tilgjengelig for han, så du gjør det enkelt for deg. 


Utsagnet under viser kompleksiteten i et lagballspill, fordi motspillere 
har mulighet til å påvirke konteksten eller spillesituasjonen. I praksis 
betyr dette at det ikke bare er medspillere som forholder seg til sterke og 
svake sider, men at også motstanderen ofte vil gjøre det. Den tilpasnin- 
gen som motstanderen gjør, vil ifølge spilleren i neste ledd få betydning 
for hvilke samspillsavtaler som gjøres. Fra et mer overordnet perspektiv 
illustrerer dette utsagnet også hvor integrert konteksten er i vurderingen 
av medspilleres sterke og svake sider. 


Hvis X, som er en skytter som forsvaret er litt redd for, går opp på et kryss, så kan 
han plutselig spille meg fordi han har trukket på seg to, slik at jeg er ledig, mens en 
annen kanskje som er mindre og fintesterk, møter forsvaret annerledes. Da kan du 


ikke kjøre samme avtale med han. 


Ifølge Cannon-Bowers og Salas (2001) fremmer medspillerkunnskap 
oppgaveutførelsen, og utsagnet under viser at intervjuobjektet relaterer 
styrke og svakheter i medspillernes kompetanse til konsekvenser for 
egne handlinger. I praksis betyr dette at spilleren tilpasser eget spill ut fra 

medspilleres styrker og svakheter. En av håndballspillerne uttrykker at 
det er store forskjeller på ulike spillere i like roller når han svarer: 


Det er store forskjeller på hvem som spiller, og det er store forskjeller på hva de 


tenker, og hvilken teknikk de har, og om det passer for den personen. 


Rolleklarhet er en viktig forutsetning for effektiv samhandling i lagspill 
(Giske et al., 2015; Carron, Hausenblas, & Eyes, 2005), men intervjuda- 
taene tyder på at denne rollekunnskapen ikke er tilstrekkelig dekkende. 
Spilleren forteller nemlig at ulike spillere i samme spillerrolle leder til 
svært forskjellig prioriteringer og tilpasninger i spillet. Dette uttrykkes 
også tydelig av en av fotballspillerne: 


Det er veldig forskjellig å spille med de to (de spiller begge spiss). Når jeg spilte med 
X, kunne jeg som kant stikke mye mer, som er min styrke, fordi han likte å møte, 
han var ikke så god å gå på bakrom. Spiller du med Y, så er han veldig sugen på å 


gå i bakrom; da må jeg være veldig obs på å fylle rommet han stikker fra. 


For øvrig er det verdt å merke seg at utsagnet ovenfor også viser at spille- 
ren relaterer medspillerkunnskap til innsikt i egne sterke sider, noe som 
trolig er en viktig forutsetning for en effektiv gjensidig tilpasning av atfer- 
den i spillet. Betydningen av å forstå egne sterke sider og svakheter som 
en del av utviklingen som spiller blir ytterligere fremhevet noe senere i 
intervjuet med denne fotballspilleren: 


Mange har spurt om hva som er den største forskjellen mellom lavere og høyere 
nivå [Her refererer respondenten til prestasjonsnivå — forfatternes kommentar]. 
Folk på høyere nivå er klar på hva de er god på og hva de ikke er god på. Det er 
tydeligere i Premier League [Her refererer respondenten til PL i England - for- 
fatternes kommentar], så ser du han vet at det er det han kan, og da gjør han ikke 
det han ikke kan. 


Å avklare genuint sterke og svake sider hos medspillere kan forstås 
som en teamspesifikk kunnskap som spilleren ikke kan nyttiggjøre seg i 
andre lag. Derimot kan kompetansen til å avdekke sterke og svake sider 
hos medspillere betraktes som en mer generisk kunnskap. På oppføl- 
gende spørsmål om spillere leser medspilleres styrker og svakheter raskt, 
svarer en av fotballspillerne: 

Ja det vil jeg si. Jeg får et ganske kjapt inntrykk av hva de er gode på, og ikke gode 
på, og hvordan de tenker. 


I realiteten betyr dette at den allmenne kunnskapen som trengs for å 
bedømme medspillernes styrker og svakheter, kan forstås som en kom- 
petanse som gjør det mulig å utvikle spesifikk kunnskap om dette. Denne 
kompetansen kan spilleren transportere med seg fra lag til lag, og trolig vil 
den utvikles gjennom å eksponeres for spillere med forskjellige kvaliteter. 


Preferanser og prediksjon 

Ifølge Cannon-Bowers et al. (1993) er felles mentale modeller kunnskaps- 
strukturer hos spillerne som gjør det mulig å etablere en felles oppfat- 
ning av spillesituasjonen(e) og tydelige forventninger til medspilleres 
handlinger. Dette betyr at spilleren har kjennskap til medspillernes prefe- 
ranser, og at vedkommende vil kunne predikere hva spilleren mest sann- 
synlig kommer til å gjøre i gitte situasjoner — eller at man er mer sikker 
på hva spilleren ikke kommer til å gjøre. En av fotballspillerne uttrykker 
eksplisitt betydningen av medspillerpreferanser: 


Hvis jeg spiller med sentrale midtbanespillere som jeg vet er glad i å ha ballen i 
beina, så passer det meg veldig bra, fordi jeg liker å stikke - å linke opp på den 


måten. 


Det er også her verdt å merke seg at spilleren nærmest automatisk og uten 
oppfordring relaterer det til at det passer ham - eller hans preferanser - i 
spillet. I litteraturen om felles mentale modeller foreligger det ikke, så langt 
vi har klart å bringe på det rene, en klargjøring av begrepene styrker og pre- 
feranser, men ut fra spillerens beretninger virker det som om disse nærmest 
er sammenfallende. Dette kan være et uttrykk for at det i lagballspill på 
elitenivå forventes at dine styrker som spiller kommuniseres og utnyttes 
som en preferanse av medspillerne. 

Heller ikke forholdet mellom uttrykkene preferanse og prediksjon 
tematiseres i teorien om felles mentale modeller. Begge uttrykkene 
handler imidlertid om å etablere forventninger til medspillere i gitte 
situasjoner. En kan tenke seg at å oppfatte medspilleres preferanser eller 
handlingstendenser handler om å avdekke hva medspilleren helst ønsker 

å gjøre for eksempel med ball. Preferanse handler altså om hva som gis 
prioritet, mens prediksjon dreier seg mer om å angi ett av flere mulige 
utfall. Å ha god kunnskap om en medspilleres preferanse vil kunne bidra 
til større sannsynlighet for en nøyaktig prediksjon. 

Følgende utsagn fra to av spillerne tyder på at en viktig del av kunn- 
skapen om medspillere handler om å predikere eller lokalisere hvor spil- 
leren er, nærmest uavhengig av faktisk observasjon i spillesituasjonen. 


Spiller B vet jo at hver gang jeg spiller, så kan han ta et touch og pinge [slå en lang 
ball]. Han vet ... [hvor jeg er] 


Den andre fotballspilleren uttrykker også at han kjenner medspilleren 
så godt at han ikke trenger å se på vedkommende for å vite hvor han er. 


Jeg er vant til å spille med spillere som jeg kjenner veldig godt og som jeg vet akku- 
rat hva gjør. Fra ung alder, så jeg ikke trenger å se på, en gang. Jeg vet hvor de er 
og kan forholde meg til det. 


En av håndballspillerne uttrykker at små tegn eller kroppsspråk (blikk) 
benyttes for å fremme forutsigbarheten og koordineringen i spillet. 


X for eksempel, som spilte på venstrekanten. Der kunne vi bare se på hverandre, 
og kom det et blunk, så visste han at det kom en «flyger» hvis jeg går på mellom 
2er og 3er - eller at nå kommer det en «flyger» hvis jeg går mellom 1 og 2. Så da 


ser han gjennom det spillet jeg setter opp, og så vet han at den pasningen kommer. 


Det er også verdt å merke seg at intervjuobjektet forsøker å sette opp spil- 
let eller skape en spillesituasjon — eller nærmere bestemt skape en situ- 
asjonsutvikling som gjør det enklere for medspiller å vite hva han/hun 
skal gjøre. Spillernes mulighet til å skape en situasjonsutvikling som gir 
mønstergjenkjenning, er imidlertid lite påaktet i den foreliggende littera- 
turen, noe som trolig skyldes at undersøkelsene knyttet til felles mentale 
modeller primært er gjennomført i andre sammenhenger (militært eller 
flybesetninger) enn lagballspill. Mens man i tidligere undersøkelser har 
lagt vekt på en felles oppfatning av situasjonen (situational awareness), 
indikerer utsagnet at en vesentlig del av fellesforståelsen handler om å 
skape situasjonsbetingelser i kampen som gjør mønstergjenkjenning 
mulig, men uten at det avsløres for motstanderen. 

De fleste undersokelser som er knyttet opp mot spillernes evne til pre- 
diksjon, er forbundet med laboratorieeksperimenter hvor spillernes evne 
til antesipasjon av ballbaner og spillerhandlinger basert på videoekspo- 
neringer av ukjente spillere i ulike spillesituasjoner (Abernethy, 1991). 
Sitatene over tyder imidlertid på at vi også burde undersøke om spiller 
er bedre til å predikere medspillernes handlinger sammenliknet med en 
tilfeldig spiller. Dette ville kunne avklare hvor spesifikk eller generisk 
denne kunnskapen er. 


Kompenserende atferd 

Ifølge Cannon-Bowers og Salas (2001) gir medspillerkunnskap mulighet 
til kompenserende handlinger. På spørsmål fra intervjuer om fotballspil- 
leren kompenserer defensivt hvis han spiller sammen med en offensiv 
indreløper svarer han: 


Ja, når vi spilte 4:3:3° i fjor, så spilte jeg med Z på den andre indreløperen, men 


han var jo en «slakking», og det ble mer jobb på meg. 


Dette utsagnet tyder på at spilleren tilpasser atferden med tanke på å 
kompensere, men det er mer uklart om det er tolkningen av spillesitua- 
sjonen mer enn medspillerkunnskapen som utgjør grunnlaget for disse 
handlingene. Dette kan bety at det er situasjonsoppfatningen som i større 
grad enn medspillerkunnskap bestemmer kompenserende handlinger. 
Utsagnet under fra den kvinnelige håndballspilleren, og som er knyt- 
tet til samhandling i forsvar, er spesielt illustrerende med tanke på hvor 
sammenvevd medspillerkunnskap, situasjonsoppfatning og kompense- 
rende vurderinger er: 


Har man en duellsvak treer* ved siden av seg som ikke er så kjapp i beina og som 
ikke kan takle fintesterke spillere, så må jo man stå tettere og hjelpe hvis den spil- 
leren blir passert. Har man en medspiller som er rask og god i mann-til-mann-si- 
tuasjoner, behøver man ikke å flytte så mye over for å hjelpe til. Det vil jeg nesten 


si vi gjør hele veien. 


3 For mer informasjon om 4:3:3 i fotball, se for eksempel Bergo med kolleger (2002). 
4 Deto treerne utgjør midtforsvaret i handball. 

En nøkkelfaktor for effektiv samhandling innad i teamet er tilpasnings- 
dyktighet (Cannon-Bowers & Salas, 1998; Cannon-Bowers & Bowers, 
2006), og kompenserende atferd vil bero på spillerens oppfatning av opp- 
gaven i spillesituasjonen og medspillerkunnskap. Følgende utsagn illus- 
trerer dette: 


Mye av min styrke som fotballspiller er at jeg legger fort merke til hva de rundt 
meg trenger, hvilke typer de er, og det bygger jeg mye av mitt spill rundt. 


Cannon-Bowers og Salas (1998) fremhever at å kompensere for andres 
svakheter eller problemer gjennom å tilpasse seg situasjonen er en nøk- 
kelkompetanse i effektivt teamarbeid. I både håndball og fotball er dette 
innarbeidet i for eksempel forsvar, hvor sikringsspill (to og tre forsva- 
rere i fotball) ofte vil være en del av rolleforventningen. I dette tilfellet vil 
tilpasningsdyktigheten fremmes fordi rollene i teamet er overlappende. 
I praksis betyr dette at kompenserende atferd vil være et resultat av både 
situasjonsoppfatning, rolleforventning og medspillerkunnskap. 


Medspilleres valør 


I teorien om felles mentale modeller behandles medspillerkunnskap som 
et dekontekstualisert begrep hvor man kan få inntrykk av at alle med- 
spillere er like betydningsfulle. Bourbousson med kolleger (2010) gjen- 
nomførte imidlertid en undersøkelse av koordinasjonen i et ungdomslag 
i basketball på høyt ferdighetsnivå. Analysene av spillerutsagnene etter 
videoeksponeringen viste at teammedlemmene tok hensyn til kun én 
medspiller i 49% av de offensive handlingsforløpene. Dette tyder på at 
ikke alle har lik valør hele tiden. En av fotballspillerne uttrykker dette på 
følgende måte: 


Du vil aldri «klikke» godt med alle, men hvis jeg spiller med spillere som har visse 
foretrukne bevegelser som gjør at jeg kan gjøre mine foretrukne bevegelser, så får 
du synergieffekten, men hvis jeg hele tiden må tilpasse litt fordi det passer ham, så 
blir det litt ujevnt — greit, så får vi ikke at 1+1= 3 lenger.» 


Sitatet over er komplekst. Spilleren uttrykker eksplisitt at han ikke har 
like gode relasjoner til alle medspillerne. Deretter setter han ord på hva 

som karakteriserer relasjoner som gir synergier. Det handler om kunn- 
skap om hverandres preferanser - eller om å utnytte og tilpasse spillet, slik 
at begge eksponerer sine styrker. I tillegg dreier utsagnet seg om en sym- 
metri i relasjonen, og at synergieffekten ikke vil bli like fremtredende hvis 
det kun er den ene spillerens preferanser det trekkes veksler på. Det er med 
andre ord en opplevd gjensidig klar forestilling om hverandres styrker og 
svakheter når spilleren beretter om spesielt gode relasjoner på banen. 

Den andre fotballspilleren trekker også frem at rollen til medspilleren 
kan ha betydning for valøren til medspillerkunnskap. Han sier: 


Jeg kan forstå meg på han også, men han er midtstopper, det er veldig tydelig. Det er 
ikke mye kombinasjoner, det er ganske enkelt, det han foretar seg, så det er ganske 
greit å forholde seg til. Det er ikke slik at vi står og kombinerer og kombinerer. Det 
er litt forutbestemt hva han kommer til å gjøre, så det ganske greit å forholde seg til. 


I praksis betyr dette trolig at betydningen av medspillerkunnskap er 
avhengig av sammenhengen mellom rollene i laget. Den kvinnelige hånd- 
ballspilleren uttrykker dette på følgende måte: 


Det er viktigst for meg å ha en bedre relasjon til de spillerne som jeg er mest ved 
siden av, som jeg spiller mest i nærheten av, men selvfølgelig er det viktig at man 


har en god relasjon til alle medspillere. 


Utsagnet indikerer at dess mer samhandling rollene krever, dess større 
krav stilles det til medspillerkunnskap. Fysisk nærhet mellom rollene gjør 
at de er sterkere atferdsmessig avhengig av hverandre, og ifølge Malone og 
Crowston (1994) stiller dette skjerpede krav til koordinasjon. 

Til tross for at flere forskere har vært opptatt av felles kunnskap i ball- 
spillgrupper på elitenivå (Eccles & Tenenbaum, 2004; Cannon-Bowers 
& Bowers, 2006), har vi ikke funnet annen idrettspsykologisk litteratur 
som behandler dette temaet empirisk. Midtbanespilleren Ray Parlours 
fortelling om Arsenals «uovervinnelige» som gikk ubeseiret gjennom 
den engelske eliteserien i 2003/2004-sesongen, underbygger imidlertid at 
nærheten mellom rollene har betydning for å utvikle medspillerkunnskap: 


If you play a section of the field, you've got to have a good understanding with the 
people around you. I wouldnt have a lot to do with whoever played left-back or 

left-winger, but Id know to get in the box, to the back post if they get to the line. 
You have pockets in the team and you all know where you're going. (Bergkamp & 
Winner, 2013, s. 227) 


Utvikling av medspillerkunnskap 


Cannon-Bowers med kolleger (1993) argumenterer for at det er tilnærmet 
umulig å trene lag slik at spillerne utvikler spesifikke forventninger til alle 
handlinger for enhver spillesituasjon. Målet med treningsopplegget bør 
derfor være at spillerne utvikler en kompetanse som gjør dem i stand til 
å ekstrapolere sin kunnskap om hvordan laget som helhet skal spille, noe 
som neste ledd gir spillerne mulighet til å etablere presise og raske forvent- 
ninger til medspilleres handlinger (ibid.). De første praktiske forslagene til 
effektiv lagtrening for å fremme felles mentale modeller inneholder tiltak 
som informasjonsbaserte forelesninger, videobaserte demonstrasjoner og 
øving (Salas & Cannon-Bowers, 1997). Så langt vi har klart å bringe på 
det rene, er det få vitenskapelige arbeider som omhandler utviklingen av 
teamspesifikk kunnskap og eventuelt didaktiske opplegg med eksplisitte 
mål om å påvirke dette. På spørsmål om treneren for eksempel tar opp 
styrker og svakheter til medspillere, svarer en av spillerne: 


Dette er bare en følelse som du får. Det er ikke noe som blir tematisert. Selvfølgelig, 
hvis du ser tydelig at han og han gjør fantastiske ting sammen, så kan det bli tatt 
opp. Og det bør bli lagt merke til, mener jeg, fordi jeg mener at noe av det viktigste 
ute på en fotballbane er gode relasjoner — folk som fungerer sammen - folk som 


vet hvor folk er. 


Utsagnet tyder pa at dette er et forhold som trenerne i liten grad retter opp- 
merksomheten mot, og intervjuobjektet uttrykker at det i sterkere grad 
burde ha vært markert. Det er interessant å merke seg at spilleren svarer at 
styrker og svakheter hos medspillere er «bare en følelse som du får». Utsag- 
net kan tyde på at medspillerkunnskap i all hovedsak tilegnes via implisitte 
læringsprosesser (Reber, 1993), og sjelden læres intensjonalt. Imidlertid vil 
enhver samhandlingsaktivitet (øvelser og spill) i et lag gi spillerne mulighet 
til å lære hvordan vi sammen bør løse oppgavene på best mulig måte (gene- 
risk kunnskap om spillet), samtidig som det gir anledning til å analysere 

medspilleres kompetanse i samme ovelse eller spill. Eccles og Tenenbaum 
(2004) argumenterer for at spillerne tilegner seg og raffinerer sin felles 
kunnskap gjennom erfaring og øving. Kampaktiviteten, hvor bade kampp- 
laner og kampevalueringer inngår, vil være forhold som vil kunne fremme 
spillernes felles kunnskap. Ifølge Eccles og Tenenbaum (2004) muliggjør 
denne omfattende påvirkningen en implisitt koordinering av spillernes 
handlinger. Det kan også virke som om det ikke bare er koordineringen 
mellom spillerne som er implisitt, men også mye av læringsprosessen i et 
elitelag i ballspill. En av spillerne svarer på spørsmål om relasjonen mellom 
spillerne på banen tematiseres i forbindelse med arbeidet etter kamp: 


Det diskuteres veldig lite, men det er så ekstremt implisitt. [I: Initieres dette fra 
trenerne, eller er dette noe som dere igangsetter selv?] Nei, nei det har ingenting 
med det å gjøre [trenere]. Vi som er litt eldre og har vært i gamet lenge, vi vet hva 
som skal til, og alt handler om å vinne og om hvordan vi skal få det beste ut av 


hverandre. 


Utsagnet støtter en antakelse om at mye av medspillerkunnskapen eta- 
bleres som et resultat av implisitte læringsprosesser. Siden dette i liten 
grad synes å være et forhold som eksplisitt er tematisert av trener, er det 
nærliggende å tenke at det diskuteres mellom spillerne. En av dem svarer: 


Nei, jeg kunne gi litt tips av og til hvis jeg skulle spille kant, til for eksempel en 
nummer 10. Jeg liker jo veldig å gå inn, skjære inn rundt spissens bakrom. Da har 
jeg alltid gitt beskjed til tieren om at jeg blir fulgt av en back. Tieren sin oppgave 
er jo å finne rom, så hvis du detter litt ned inn i mitt rom, så vil det alltid være 


masse rom for deg. 


Utsagnet overfor tyder på at medspillerkunnskap i liten grad temati- 
seres eksplisitt i diskusjoner mellom spillerne, og det forsterker antakel- 
sen om at utviklingen av denne kunnskapen primært følger implisitte 
læringsbaner. 

Utsagnet under forteller at spilleren opplever at ballen er et kommu- 
nikasjonsverktøy som brukes til å formidle til medspillerne at han er en 
spiller en kan stole på. I praksis betyr dette at utviklingen av medspiller- 
kunnskap også dreier seg om at «én ball» og «én pasning» er noe langt 
mer enn det. 

Jeg er mye mer bevegelig, så jeg søker hele veien å gi dem mye mer ball, fordi da 
sender jeg et signal til vedkommende om at du stoler på han, og da får han en god 


kjemi til meg. 


Slik spilleren velger å uttrykke seg om ballen, kan den forstås som et 
medierende redskap, dvs. et kulturelt redskap som spilleren bruker for å 
forstå og reagere på omverden på (Vygotsky, 1978). Spilleren mener at ved 
å gi ballen fra seg til medspillere bygger han opp tillit - og dessuten en 
god kjemi eller en sterkere følelsesmessig relasjon til medspillerne. Det 
å forstå ballen som et implisitt kommunikasjonsmedium, slik spilleren 
gjør, er et perspektiv som i liten grad har vært tematisert i faglitteraturen. 

Basert på intervjumaterialet er det grunn til å tro at medspillerkunn- 
skap etableres gjennom samhandling, og at denne kunnskapen er en del 
av konteksten og dermed ikke kan forstås løsrevet fra denne sammen- 
hengen. Utviklingen av medspillerkunnskap kan trolig best forstås som 
situert læring, dvs. at læringen finner sted i samme sammenheng som en 
skal bruke det lærte (Lave & Wenger, 1991). 


Oppsummering 


Hensikten med denne undersøkelsen var å utforske medspillerkunnskap 
på elitenivå i ballspill — teoretisk forankret i felles mentale modeller. 
Ifølge Cannon-Bowers og kolleger (1993) kan teamkunnskap kategorise- 
res som generisk eller spesifikk. Medspillerkunnskap er teamspesifikk og 
kontekstuell, og kan derfor ikke transporteres over til andre kontekster 
og team. 

Medspillerkunnskap handler om kjennskap til medspilleres sterke og 
svake sider, preferanser og prediksjon samt kompenserende atferd. Inter- 
vjumaterialet avdekker at medspillere har ulik valør, og fra et mer over- 
ordnet perspektiv viser resultatene hvor viktig denne kunnskapen er for 
samhandlingen i både fotball og håndball på elitenivå. Cannon-Bowers 
og Salas (2001) argumenterer for at medspillerkunnskap vil fremme opp- 
gaveutførelsen fordi spillerne blir bedre kjent med hverandre og kan til- 
passe sin atferd i samsvar med hva de kan forvente. Disse forventningene 
kan etableres gjennom rolleavklaringer og utvikling av medspillerkunn- 
skap. I praksis handler det totalt sett om å kunne predikere hverandres 

handlinger, slik at spillet innad i laget blir mer forutsigbart. Kjennskap til 
styrker, svakheter og preferanser hos medspillere i gitte spillerroller vil 
tydeliggjore forventninger og bidra til okt forutsigbarhet, noe som i neste 
ledd vil fremme koordineringen eller samhandlingen (Cannon-Bowers 
et al., 1993). 

Resultatene tyder pa at betydningen av medspillerkunnskap beror pa 
sammenhengen mellom rollene i laget, dvs. dess mer samhandling rollene 
krever, dess større krav stilles det til medspillerkunnskap. Når det gjelder 
svaret på spørsmålet om hvordan respondentene opplever at kunnskap 
om medspillere dannes, tyder resultatene på at kunnskapsutviklingen 
primært følger implisitte læringsbaner. 

Basert på foreliggende forskning foreslår Salas, Cannon-Bowers og 
Johnston (1997) flere retningslinjer for hvordan et team av eksperter kan 
utvikles til et ekspertteam. Noen av tiltakene de foreslår, er utvikling av 
felles kompatible mentale modeller av oppgaven - koblet til nøkkelele- 
menter for hvordan løsningen av den skal være. Dette handler om å eta- 
blere holdepunkter for samspillet mellom rollene i ulike spillesituasjoner 
(det er spillesituasjonene som definerer oppgaven). De fremhever imid- 
lertid at tiltakene ikke bare skal rettes mot oppgavene, men også knyttes 
opp mot medspillerkunnskap. Resultatene fra den foreliggende under- 
søkelsen understøtter betydningen av medspillerkunnskap i håndball og 
fotball på elitenivå. Trenere og spillere bør derfor reflektere over hvordan 
denne kunnskapen skal fremmes. 


Undersøkelsens sterke og svake sider 

Denne undersøkelsen er ikke uten begrensninger, og det må man være 
bevisst på i tolkningen av det empiriske materialet. Det er et relativt lite 
antall deltakere i undersøkelsen, og dette bør tas hensyn til. Etter vår 
mening dekker imidlertid det innsamlede empiriske materialet feno- 
menet i den forstand at det avdekker sentrale karakteristika ved med- 
spillerkunnskap i håndball og fotball. Flere intervjuer ville trolig ikke 
avsløre noe fullstendig nytt eller forskjellig. Lincoln og Guba (1999) argu- 
menterer for at «tykke beskrivelser» og «langvarig involvering» i feltet 
er viktige forutsetninger for å etablere troverdighet. Særlig det siste er 

godt ivaretatt, da flere av forfatterne har lang erfaring både som spillere 
og trenere på høyt ferdighetsnivå i de aktuelle lagballspillene. Braun og 
Clark (2006) fremhever at en svakhet med tematisk analyse er begrenset 
tolkningskraft utover beskrivelsene ved fravær av et teoretisk rammeverk 
som forankrer analysen. I den forliggende undersøkelsen har felles men- 
tale modeller vært et teoretisk utgangspunkt som vi mener har gitt for- 
ankringen og analysen den nødvendige dybden. 

